ЕхъулIэныгъэщIэхэр иIэну
Адыгэ усакIуэ, тхакIуэ, зэдзэкIакIуэ, кинопродюсер Бэлагъы Любэ къыщалъхуар Дзэлыкъуэкъуажэ хыхьэ Каменномост (Къармэхьэблэ) жылагъуэрщ. Илъэсий хъуауэ арат абы и сабий усэхэр район газетым къытехуэ щыхъуам. Къыхэгъэщыпхъэщ мыри: «Къудамэ закъуэ» зыфIища и япэ усэ тхылъыр бзылъхугъэм тхылъ тедзапIэм щихьам и ныбжьыр илъэс 16 хъууэ аркъудейт. Лермонтов Михаил хуэгъэза усэр зи пэублэ тхылъыр дунейм къытехьащ 1991 гъэм.
Любэ къиухащ Ломоносовым и цIэр зэрихьэу Москва дэт къэрал университетым и журналистикэ факультетыр, ар филологие щIэныгъэхэм я докторщ, Урысейм и ТхакIуэхэм я союзым, ЩIэныгъэхэмкIэ Дунейпсо Адыгэ Академием хэтщ, КъБР-м ЩэнхабзэмкIэ и фондым тхакIуэ ныбжьыщIэхэм папщIэ иригъэкIуэкIа зэхьэзэхуэм и саугъэтыр къыхуагъэфэщащ, «Адыгэ псалъэ» республикэ газетымрэ Дунейпсо Адыгэ фондымрэ я саугъэтхэми я лауреатщ.
Бэлагъы Любэ и Iэдакъэ къыщIэкIащ тхылъ хьэлэмэт куэд, усэу тха романхэр, литературэ, публицистикэ тхыгъэ щхьэхуэхэр. Ахэр къыщыдэкIащ Урысейми, США-ми, КъуэкIыпIэ Гъунэгъуми.
Бзылъхугъэм IэщIыб ищIкъым тхыдэмрэ IуэрыIуатэмрэ. Грозный Иван, пащтыхь гуащэ Марие, нарт гуащэ Сэтэней сымэ я деж къыщыщIэдзауэ иджырей цIыхубзым и шыфэлIыфэмрэ и дунеймрэ зи тхыгъэхэм щызэфIэзыгъэувэ Любэ и гуащIэр инщ.
Бэлагъы Любэ псалъэ гуапэ куэди хужаIащ.
«1990 гъэхэм я гугъу тщIымэ, Кавказ Ищхъэрэм и усакIуэхэм къахолыдыкI Бэлагъы Любэ. Анэдэлъхубзэмрэ Хэкумрэ яхуиIэ лъагъуныгъэр къызэриIуатэ псалъэхэр шэрыуэщ, купщIафIэщ» (Урысейм и ТхакIуэхэм я союзым и правленэм и унафэщI Ганичев Валерий).
«КъызыхэкIа лъэпкъым и блэкIамрэ абы и лъабжьэр къыщежьэмрэ псэкIэ зыхищIэну дауэ къехъулIэрэ мы бзылъхугъэ щыпкъэм? Дэнэ кърихрэ къару лъэщкIэ гъэнщIа и псалъэхэмрэ гупсысэ купщIафIэхэмрэ… ЖыпIэ хъунущ, япэIуэкIэ ита классикхэм хаша лъагъуэм Бэлагъы Любэ ирикIуэу. Ар усакIуэ телъыджэщ» (УФ-м и ТхакIуэхэм я союзым и япэ секретарь Ляпин Игорь, 2002 гъэ).
«Гу къабзэрэ псэ къулейрэ зиIэ цIыхум дуней псор хузэIухащ. Апхуэдэщ Бэлагъы Любэ. Ар усакIуэ Iэзэщ, зи псалъэмкIэ лъагъуныгъэри гугъуехьри зыхозыгъэщIэфщ» (Балъкъэр усакIуэ Моттаевэ Светланэ, 2004 гъэ).
Бэлагъы Любэ и «Гуащэнэ» романыр (урысыбзэкIэ щызэрадзэкIым «Царская любовь» фIэщыгъэр игъуэтащ) щIэщыгъуэщ. Сэ сызэреплъымкIэ, тхыгъэм абы щызэфIигъэуващ адыгэ лъэпкъым и гъащIэ щIэнгъуазэр (усакIуэ, критик Переяслов Николай).
ТхакIуэ Иванов Геннадий «День литературы» газетым (Москва, 2004 гъэм и мэлыжьыхь мазэм, №4-м) щитхауэ щыта «Поэзия наших дней» тхыгъэм къыщыхигъэщащ Бэлагъы Любэ и творчествэм гупсысэ зэрыщIэлъыр, ар усакIуэ пажэхэм яхэбгъэхьэ зэрыхъунур.
Бэлагъы Любэ и Iэдакъэм къыщIэкIащ мыпхуэдэ тхылъхэр: «Къудамэ закъуэ» (Налшык, «Эльбрус» тхылъ тедзапIэ, 1991 гъэ), «Мывэ сэрей» (Налшык, «Эльбрус» тхылъ тедзапIэ, 1997 гъэ), «Дыгъэм и гъуэгу» (Иордание, Налшык, 2000 гъэ); «Молюсь я на адыгском языке…» (Москва, «Голос- пресс», 2002 гъэ), «Гуащэнэ» — усэбзэкIэ тха роман (Налшык, 2005 гъэ), «Царская любовь» (Москва, 2007 гъэ) «ГъэунэхупIэ» (2008 гъэ), «The Empress» (USA, Wingspan, 2008 гъэ), «I say my prayers in Circassian» (USA, Wingspan, 2008 гъэ), нэгъуэщIхэри.
Дохъуэхъу и гъащIэкIи и лэжьыгъэкIи усакIуэр ефIэкIуэну.
